Illum, il-Kummissjoni adottat l-aħħar rapport ta' progress tagħha dwar l-iskemi ta' rilokazzjoni u ta' risistemazzjoni ta' emerġenza tal-UE, li vvaluta l-azzjonijiet li ttieħdu sa mit-28 ta' Settembru 2016. B'1,157 persuna addizzjonali li ġew risistemati sa mill-aħħar rapport, l-Istati Membri komplew iwettqu l-impenji tagħhom sabiex jipprovdu mezzi legali għal persuni li jeħtieġu protezzjoni, li jġib it-total għal 11,852 – aktar minn nofs l-22,504 li sar qbil dwarhom skont l-iskema ta' Lulju 2015. Rigward ir-rilokazzjoni, ix-xejra ġeneralment pożittiva tul l-aħħar ftit xhur hija kkonfermata b'1,212 rilokazzjoni addizzjonali li seħħew matul il-perjodu ta' rapportar. Madankollu, minkejja t-tnaqqis fuq żmien qasir minħabba ċirkostanzi speċifiċi, it-tnaqqis eċċezzjonali meta mqabbel mal-għadd kbir ta' rilokazzjonijiet f'Settembru juri li għad hemm bżonn ta' sforzi ulterjuri minn Stati Membri biex isostnu x-xejra pożittiva li ntlaħqet sa issa. Il-Kummissarju għall-Migrazzjoni, l-Affarijiet Interni u ċ-Ċittadinanza Dimitris Avramopoulos qal: “Wara x-xejriet pożittivi li rajna kemm dwar ir-rilokazzjoni u r-risistemazzjoni wara s-sajf, issa hu l-mument li nżommuhom għaddejjin. “Jiena nilqa' l-ħidma li saret sa issa mill-Istati Membri fl-isforzi kollettivi tagħhom dwar ir-rilokazzjoni u r-risistemazzjoni. Nixtieq nara għadd ta' impenji, proċeduri rapidi u għadd stabbli ta' rilokazzjonijiet kull ġimgħa. Jeħtieġ li jsir aktar, u b'mod rapidu, biex jiġu indirizzati l-wasliet dejjem jiżdiedu fl-Italja u l-bosta eluf maqbuda fil-Greċja. Wara sena b'dawn l-iskemi, nistennew lill-Istati Membri jżidu l-isforzi tagħhom biex iwettqu l-impenn tagħhom u jkunu konformi bis-sħiħ mal-obbligi tagħhom.” Rilokazzjoni Wara l-ammont rekord ta' 1,372 trasferiment li kien hemm f'Settembru, Ottubru wera li kien xahar tranżitorju b'pass ta' rilokazzjoni aktar bil-mod minn waqt il-perjodi ta' rapportar preċedenti. Mit-28 ta' Settembru sas-8 ta' Novembru, ġew rilokati 1212 persuna, b'921 mill-Greċja u 291 mill-Italja. L-ammont aktar baxx ta' trasferimenti f'Ottubru (779, li minnhom 549 mill-Greċja u 230 mill-Italja) jirrifletti partikolarment l-għadd żgħir ta' impenji li ttieħdu matul ix-xahar ta' Awwissu, li kellu impatt indirett f'termini ta' rati ta' trasferiment aktar baxxi. Minkejja dan, l-għadd ta' rilokazzjonijiet li ġew ippjanati u li twettqu sa issa f'Novembru jindikaw li dan it-tnaqqis se jkun eċċezzjoni – għadsa żgħira minflok tnaqqis fit-tul. Madankollu, dan l-ostaklu temporanju f'xejra li altrimenti kienet tkun pożittiva jikkonferma li hemm bżonn ta' aktar sforzi biex jiżdied l-għadd ta' trasferimenti ta' kull xahar u biex jinżamm pass tajjeb ta' rikolazzjoni. Barra minn hekk, għalkemm ir-rilokazzjoni ta' minorenni mhux akkumpanjati bdiet tiżdied, hemm bżonn li jsir aktar biex jiġi żgurat li l-minorenni mhux akkumpanjati kollha eliġibbli għar-rilokazzjoni jiġu ttrasferiti malajr. Fil-preżent, hemm madwar 24,000 persuna ta' nazzjonalitajiet eliġibbli għar-rilokazzjoni fil-Greċja u madwar 20,400 ta' nazzjonalitajiet eliġibbli li waslu l-Italja minn Jannar 2016. Jekk l-Istati Membri jkomplu jżidu l-isforzi ta' rilokazzjoni tagħhom, għandu jkun possibbli li jiġu rilokati dawk kollha eliġibbli fi żmien il-perjodu ta' rilokazzjoni (sa tmiem l-2017). Jekk l-isforzi ta' rilokazzjoni jiġu intensifikati, għandu jkun possibbli li jiġu rilokati dawk kollha eliġibbli fi żmien il-perjodu ta' rilokazzjoni (sa Settembru 2017). Bil-wasla li għaddejja bħalissa ta' migranti fl-Italja, li llum tammonta għal 29,844 persuna sa mis-26 ta' Settembru, u s-sitwazzjoni umanitarja li għadha waħda diffiċli fil-Greċja, li attwalment tospita aktar minn 61,700 migrant, ir-rilokazzjoni tibqa' kruċjali biex tnaqqas il-pressjoni f'dawn il-pajjiżi. Il-Kummissjoni ttenni s-sejħa tagħha lill-Istati Membri li ma ħadu ebda impenn jew ma rrilokaw ebda persuna li tfittex asil biex jagħmlu dan mingħajr dewmien. Barra minn hekk, il-Kummissjoni qed tistieden lill-Istati Membri li diġà pparteċipaw fl-iskema ta' rilokazzjoni jkomplu jimpenjaw ruħhom u jwettqu r-rilokazzjoniet fuq bażi regolari u skont id-daqs tal-allokazzjoni tagħhom, biex iħaffu l-ħinijiet tar-rispons għat-talbiet ta' rilokazzjoni, jaqsmu l-informazzjoni rigward raġunijiet għal ċaħdiet permezz tal-mezz sikur offrut mill-Europol, u jżidu l-kapaċitajiet ta' akkoljenza biex jakkomodaw applikanti għar-rilokazzjoni. Il-Kummissjoni qed tistieden lill-Greċja u lill-Italja jkomplu jżidu l-kapaċità ta' proċessar tagħhom. Speċifikament, il-Kummissjoni qed tinkoraġġixxi lill-Greċja tistabbilixxi ċ-ċentri ta' lokazzjoni li fadlilha u lill-Italja timplimenta l-arranġamenti li sar qbil dwarhom mal-Europol, kif ukoll l-ewwel trasferimenti ta' rilokazzjoni ta' vjaġġaturi minorenni mhux akkumpanjati. Risistemazzjoni L-implimentazzjoni tibqa' fit-triq it-tajba skont l-iskema ta' risistemazzjoni ta' Lulju 2015, fejn sa issa ġew risistemati aktar minn nofs it-22,504 li sar qbil dwarhom. Abbażi tal-informazzjoni rċevuta mill-Istati parteċipanti, sas-7 ta' Novembru 11,852 persuna ġew risistemati skont l-iskema ta' risistemazzjoni ta' 21 Stat ta' risistemazzjoni (l-Awstrija, il-Belġju, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, l-Iżlanda, l-Irlanda, l-Italja, il-Latvja, il-Liechtenstein, il-Litwanja, in-Netherlands, in-Norveġja, il-Portugall, Spanja, l-Iżvezja, l-Iżvizzera u r-Renju Unit). L-Iżvezja, ir-Renju Unit u l-Finlandja, kif ukoll l-istati assoċjati tal-Iżvizzera, il-Liechtenstein u l-Iżlanda diġà ssodisfaw l-impenji tagħhom. L-għadd ta' risistemazzjonijiet mit-Turkija skont id-Dikjarazzjoni UE-Turkija, inkluż fiċ-ċifra ġenerali tar-risistemazzjonijiet, kompla jiżdied hekk kif l-Istati Membri komplew bil-valutazzjoni ta' fajls imressqa quddiemhom mit-Turkija permezz tal-UNHCR. Mill-4 ta' April 2016, 2,217 Sirjan ġew risistemati mit-Turkija lejn l-UE, inklużi 603 f'Ottubru sa mir-rapport preċedenti. Il-pass tar-risistemazzjoni inżamm, u barra mill-Belġju, l-Estonja, Franza, il-Ġermanja, l-Italja, il-Latvja, il-Litwanja, il-Lussemburgu, in-Netherlands, il-Portugall, Spanja u l-Iżvezja, ir-risistemazzjoni seħħet ukoll lejn in-Norveġja. L-Istati Membri jeħtieġu li jkomplu jwettqu l-impenji ta' risistemazzjoni tagħhom, inkluż bħala parti mill-implimentazzjoni tad-Dikjarazzjoni UE-Turkija. L-Isfond L-iskema ta' rilokazzjoni ta' emerġenza temporanja ġiet stabbilita f'żewġ Deċiżjonijiet tal-Kunsill f'Settembru tal-2015 li fiha l-Istati Membri impenjaw ruħhom li jirrilokaw sa 160,000 persuna mill-Italja u l-Greċja (u jekk ikun hemm bżonn minn Stati Membri oħrajn) sa Settembru tal-2017. Fit-8 ta' Ġunju tal-2015, il-Kummissjoni adottat proposta dwar Skema Ewropea ta' Risistemazzjoni, li kienet segwita minn ftehim fost l-Istati Membri tal-20 ta' Lulju għar-risistemazzjoni ta' 22,504 persuna fi bżonn ċar ta' protezzjoni internazzjonali. Wara s-Summit tal-Mexxejja tal-UE mat-Turkija fid-29 ta' Novembru 2015, ġie adottat il-Pjan ta' Azzjoni UE-Turkija. L-iskema ta' ammissjoni volontarja proposta mill-Kummissjoni fil-15 ta' Diċembru 2016 hija element ewlieni tal-Pjan, bil-għan li tappoġġa lit-Turkija fil-ġestjoni tar-rifuġjati u li toffri mezz sikur u legali għal persuni fi bżonn ta' protezzjoni. Il- Kunsill Ewropew fis-7 ta' Marzu 2016 appella għal aċċellerazzjoni tal-implimentazzjoni tar-rilokazzjoni, sabiex titjieb is-sitwazzjoni umanitarja fil-Greċja. Fil-konklużjonijiet tiegħu tal-20 u l-21 ta' Ottubru, il-Kunsill Ewropew tenna s-sejħa tiegħu għal azzjoni ulterjuri biex tiġi aċċellerata l-implimentazzjoni tal-iskemi ta' rilokazzjoni u risistemazzjoni fid-dawl tal-bżonn urġenti li jiġi pprovudt appoġġ lill-Greċja u l-Italja. Ir-rapport tal-lum iwieġeb għall-Konklużjonijiet tal-Kunsill, u għall-impenn tal-Kummissjoni skont il-Pjan direzzjonali "Back to Schengen” (Lura Lejn Schengen) Id-Dikjarazzjoni UE Turkija tat-18 ta' Marzu 2016 tipprevedi li għal kull Sirjan li jiġi ritornat lit-Turkija mill-gżejjer Griegi, Sirjan ieħor se jiġi risistemat mit-Turkija lejn l-UE. Dan il-prinċipju japplika mill-4 ta' April 2016. Tingħata prijorità lill-migranti li preċedentement ma kinux daħlu jew ipprovaw jidħlu fl-UE b'mod irregolari. Wara d-Dikjarazzjoni UE-Turkija, il-Kunsill adotta emenda għat-tieni Deċiżjoni tal-Kunsill dwar ir-rilokazzjoni fid-29 ta' Settembru sabiex 54,000 post li għadhom mhux allokati mill-160,000 post previst għar-rilokazzjoni isiru disponibbli għar-rilokazzjoni bil-għan li s-Sirjani jiddaħħlu b'mod legali mit-Turkija lejn l-UE. Fit-13 ta' Lulju, il-Kummissjoni pproponiet Qafas ta' Risistemazzjoni tal-UE permanenti sabiex tistabbilixxi sett ta' proċeduri standard komuni għall-għażla ta' kandidati għar-risistemazzjoni u status komuni ta' protezzjoni għal persuni risistemati lejn l-UE sabiex jiġu integrati u ffokati aħjar l-isforzi ta' risistemazzjoni Ewropej fil-futur. Fis-16 ta' Marzu 2016, il-Kummissjoni adottat l-Ewwel Rapport dwar ir-Rilokazzjoni u r-Risistemazzjoni. It-Tieni, it-Tielet, ir-Raba', il-Ħames u s-Sitt Rapporti ġew adottati rispettivament fit-12 ta' April, it-18 ta' Mejju, il-15 ta' Ġunju,it-13 ta' Lulju u t-28 ta' Settembru 2016. Għal iktar informazzjoni Komunikazzjoni: Is-Sitt Rapport dwar ir-Rilokazzjoni u r-Risistemazzjoni Anness 1: Rilokazzjonijiet mill-Greċja Anness 2: Rilokazzjonijiet mill-Italja Anness 3: Is-sitwazzjoni attwali tar-Risistemazzjoni SKEDA INFORMATTIVA: Ir-rilokazzjoni u r-risistemazzjoni SKEDA INFORMATTIVA: Il-Ġestjoni tal-kriżi tar-refuġjati: Appoġġ finanzjarju tal-UE lill-Greċja Mistoqsijiet komuni: L-istabbiliment ta' Qafas tal-UE dwar ir-Risistemazzjoni: L-Aġenda Ewropea dwar il-Migrazzjoni Deċiżjoni tal-Kunsill dwar ir-rilokazzjoni ta' 40,000 persuna mill-Italja u l-Greċja Deċiżjoni tal-Kunsill dwar ir-rilokazzjoni ta' 120,000 persuna mill-Italja u l-Greċja Deċiżjoni tal-Kunsill (UE) 2016/1754 tad-29 ta' Settembru 2016 li temenda d-Deċiżjoni (UE) 2015/1601 li tistabbilixxi miżuri proviżorji fil-qasam tal-protezzjoni internazzjonali għall-benefiċċju tal-Italja u l-Greċja. Il-Konklużjonijiet tal-Kunsill dwar ir-Risitemazzjoni ta' 20,000 persuna li huma fil-bżonn ta' protezzjoni internazzjonali Stqarrija għall-istampa: Skema Volontarja ta' Ammissjoni Umanitarja mat-Turkija għal refuġjati mis-Sirja Rakkomandazzjoni tal-Kummissjoni għal Skema Volontarja ta' Ammissjoni Umanitarja ta' refuġjati mis-Sirja li qed jgħixu fit-Turkija Dikjarazzjoni UE-Turkija tat-18 ta' Marzu 2016